Wie lang gaat s ächt, bis de regierigsraat Pfischter em grã-scheff aalüütet, de grã-scheff em Tüümler und de Tüümler imm und säit: «Lütnand, chömed Si uf de schtell zu mììr übere!» Und wän er dänn - nöd vor ere viertelschtund - i s büro vom ‹boss› chunt, sitzt deet de hèr Isegrind, lueget en grimig und zfriden aa, und de scheff laad e truckfèrtegi reed use, jede satz mit emen  uusrueffzäiche, nach jedem abschnitt en befeel, am schluss d uufforderig, er söl echli fürschimache i dèren aagglägehäit. Und d ermaanig, d polizei schtöch im dienscht vo der allgemäinhäit - won er nüme zueloset, nu na s änd vom sèrmoon abwaartet und sich dänn verabschidet, so chalt, wie frisch us em tüüffchüelfach.  _____________________________